SK Úradný vestník Európskej únie C 222/9

Oznámenie pre dovozcov týkajúce sa uplatňovania systému registrovaných vývozcov v rámci všeobecného systému preferencií Európskej únie

(2018/C 222/08)

Na základe nariadenia Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (1), Európska únia udeľuje rozvojovým krajinám obchodné zvýhodnenia v rámci svojho systému všeobecných colných preferencií. V súlade s článkom 33 ods. 2 uvedeného nariadenia majú byť pravidlami pôvodu týkajúcimi sa vymedzenia pojmu „výrobky s pôvodom“ a postupmi a metódami s tým súvisiacej administratívnej spolupráce tie pravidlá, postupy a metódy, ktoré sú stanovené v colných právnych predpisoch, konkrétne v delegovanom nariadení Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (2), a vo vykonávacom nariadení Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa ustanovuje Colný kódex Únie (3).

V nadväznosti na reformu pravidiel pôvodu v rámci všeobecného systému preferencií (VSP) z roku 2010 sa prijalo rozhodnutie nahradiť od roku 2017 systém osvedčovania pôvodu tovaru s osvedčeniami na základe FORMULÁRA A systémom samoosvedčovania pôvodu tovaru registrovanými vývozcami (pomocou „vyhlásení o pôvode“). Nový systém bol označený ako „systém registrovaných vývozcov“ („systém REX“). Podľa nových právnych predpisov sa vyhlásenia na faktúre pri zásielkách obsahujúcich výrobky s pôvodom s celkovou hodnotou nepresahujúcou 6 000 EUR nahrádzajú vyhláseniami o pôvode, ktoré môže vystaviť ktorýkoľvek vývozca.

Systém REX sa uplatňuje od 1. januára 2017 pre zvýhodnené krajiny alebo územia podľa VSP. Podľa článku 79 nariadenia (EÚ) 2015/2447 však bola všetkým zvýhodneným krajinám a územiam podľa VSP ponúknutá možnosť, aby sa sami rozhodli, či uprednostňujú začať uplatňovať systém REX v roku 2017, v roku 2018 alebo v roku 2019. V každom prípade bolo poskytnuté prechodné obdobie v trvaní jedného roka a uvedené prechodné obdobie by sa mohlo predĺžiť o ďalších šesť mesiacov, ak to zvýhodnená krajina alebo územie podľa VSP oznámili Európskej komisii.

Počas prechodného obdobia môžu príslušné orgány v zvýhodnených krajinách alebo územiach podľa VSP naďalej vystavovať osvedčenia pomocou FORMULÁRA A o pôvode, a to v prípade ešte neregistrovaných vývozcov. Pre vývozcov, ktorí už sú zaregistrovaní, možno uplatňovať len systém REX.

Systém REX sa začal uplatňovať od 1. januára 2017 pre tieto zvýhodnené krajiny alebo územia podľa VSP: Angola, Burundi, Bhután, Konžská demokratická republika, Stredoafrická republika, Komory, Kongo, Cookove ostrovy, Džibuti, Etiópia, Mikronézia, Rovníková Guinea, Guinea-Bissau, India, Keňa, Kiribati, Laos, Libéria, Mali, Nauru, Nepál, Ostrov Niue, Pakistan, Šalamúnove ostrovy, Sierra Leone, Somálsko, Južný Sudán, Svätý Tomáš a Princov ostrov, Čad, Togo, Tonga, Východný Timor, Tuvalu, Jemen, Zambia.

Berúc do úvahy jednoročné prechodné obdobie a možnosť predĺžiť ho o ďalších šesť mesiacov, všetky uvedené zvýhodnené krajiny alebo územia podľa VSP majú začať plne uplatňovať systém REX od 1. júla 2018. Treba však pripomenúť, že zvýhodnené krajiny alebo územia podľa VSP majú právo uplatňovať systém REX len vtedy, ak splnia predpoklady stanovené v článkoch 70 a 72 nariadenia (EÚ) 2015/2447. Zvýhodnené krajiny alebo územia, ktoré do uvedeného dátumu tieto predpoklady nesplnia, nebudú môcť uplatňovať systém REX. V dôsledku toho od 1. júla 2018 nebudú môcť využívať preferencie podľa VSP, a to až dovtedy, kým nesplnia dané predpoklady. Podrobné informácie o dátumoch začatia uplatňovania systému registrovaných vývozcov všetkými zvýhodnenými krajinami alebo územiami podľa VSP možno nájsť na webovom sídle Europa (4). Hospodárske subjekty by mali toto webové sídlo navštevovať pravidelne, aby si overili, či a kedy uvedené zvýhodnené krajiny alebo územia podľa VSP získali nárok uplatňovať systém REX.

Európska komisia informuje hospodárske subjekty z Európskej únie, že na osvedčovanie preferenčného pôvodu tovaru možno od 1. júla 2018 používať len „vyhlásenia o pôvode“ vystavené vývozcami registrovanými v týchto vyvážajúcich krajinách alebo územiach VSP, resp. „vyhlásenia o pôvode“ vystavené akýmkoľvek vývozcom z týchto krajín alebo území, ak celková hodnota zasielaných výrobkov s pôvodom nepresahuje 6 000 EUR (5).

Preferencie podľa VSP preto budú zamietnuté, ak budú ako dôkaz o preferenčnom pôvode podľa VSP predložené osvedčenia pomocou FORMULÁRA A vystavené pred 1. júlom 2018. Preferencie podľa VSP budú zamietnuté aj vtedy, ak budú ako dôkaz o preferenčnom pôvode podľa VSP predložené vyhlásenia na faktúre vystavené po 1. júli 2018 pri zásielkách obsahujúcich výrobky s pôvodom s celkovou hodnotu nepresahujúcou 6 000 EUR.

Hospodárske subjekty, ktoré v Európskej únii v rámci všeobecného systému preferencií predkladajú doklady dokazujúce pôvod, by preto mali prijať všetky potrebné opatrenia a predbežné opatrenia, aby zabezpečili, že ich dodávatelia vo vyššie uvedených zvýhodnených krajinách alebo územiach podľa VSP sú informovaní o zmene postupu, pokiaľ ide o dôkazy o preferenčnom pôvode, a o následkoch prípadného predloženia nesprávneho dôkazu o pôvode (osvedčenie pomocou FORMULÁRA A alebo vyhlásenie na faktúre).

Webová lokalita Europa obsahuje aj zoznam zvýhodnených krajín podľa VSP, ktoré Európsku komisiu v súlade s článkom 79 nariadenia (EÚ) 2015/2447 informovali o uplatňovaní systému REX od 1. januára 2018 (6) alebo od 1. januára 2019 (7).

(1) Ú. v. EÚ L 303, 31.10.2012, s. 1.

(2) Ú. v. EÚ L 343, 29.12.2015, s. 1.

(3) Ú. v. EÚ L 343, 29.12.2015, s. 558.

(4) https://ec.europa.eu/taxation_customs/business/calculation-customs-duties/rules-origin/general-aspects-preferential-origin/arrangements-list/generalised-system-preferences/the_register_exporter_system_en

(5) Články 92 a 93 a príloha 22-07 nariadenia (EÚ) 2015/2447.

(6) Tieto zvýhodnené krajiny podľa VSP musia v plnej miere uplatňovať systém REX najneskôr od 1. júla 2019.

(7) Tieto zvýhodnené krajiny podľa VSP musia v plnej miere uplatňovať systém REX najneskôr od 1. júla 2020.